KIRJALLINEN KYSYMYS P-2487/01 esittäjä(t): Pere Esteve (ELDR) komissiolle. Sant Jordin vedenpuhdistamon rakennustöiden aloitus.



Virallinen lehti nro 081 E , 04/04/2002 s. 0183 - 0185



KIRJALLINEN KYSYMYS P-2487/01 esittäjä(t): Pere Esteve (ELDR) komissiolle (5. syyskuuta 2001) Aihe: Sant Jordin vedenpuhdistamon rakennustöiden aloitus Esitin tämän vuoden helmikuussa komissiolle kirjallisen kysymyksen E-0470/01(1), joka koski Mallorcalle Sant Jordin alueelle rakennettavaa vedenpuhdistamoa ja jossa esitin, että kyseinen hanke on laiton. Komissio vastasi tuolloin, ettei ollut tietoinen mainitsemistani seikoista, ja ilmoitti pyytäneensä Espanjan viranomaisia esittämään huomautuksensa direktiivien 85/337/ETY(2) ja 97/11/EY(3) soveltamisesta kyseessä olevan tapauksen yhteydessä. Näytti siltä, ettei puhdistamon suunniteltu sijainti täyttänyt kyseisten direktiivien vaatimuksia. Muistutettakoon, että kyseisen hankkeen on arvioitu maksavan 5 miljardia pesetaa, josta 85 prosenttia aiotaan kattaa yhteisön tuilla. Torstaina 30. elokuuta 2001 Espanjan ympäristöministeriö vahvisti, että puhdistamon rakennustyöt aloitetaan lokakuussa. Siihen, että kyseisen puhdistamon suunniteltu sijainti olisi laiton, ministeriöstä vastattiin, että Brysselissä hanketta pidetään toteuttamiskelpoisena. Mikä oli Espanjan viranomaisten vastaus edellä mainittuun komission esittämään pyyntöön? Onko komissio hyväksynyt täysin kyseisen hankkeen? Jos on, niin pitääkö komissio asianmukaisena rahoittaa hanketta, jonka laillisuutta parhaillaan tutkitaan ja jota koskevan vetoomuksen Euroopan parlamentin vetoomusvaliokunta on hyväksynyt käsiteltäväkseen? Espanjan ympäristöministeriön 5. huhtikuuta 2001 antamassa vastauksessa hanketta vastustavalle kansanliikkeelle todettiin, että määräaika yhteisön rahoituksen hakemiselle tätä hanketta varten päättyi heinäkuussa 2001. Nyt Madridista sanotaan, että määräaika päättyy lokakuussa ja että se on kaiken lisäksi joustava. Mikä on todellinen määräaika, joka ministeriöllä on käytettävissään, ettei se menetä tähän hankkeeseen saatavaa tukea? (1) EYVL C 261 E, 18.9.2001, s. 122. (2) EYVL L 175, 5.7.1985, s. 40. (3) EYVL L 73, 14.3.1997, s. 5. Margot Wallströmin komission puolesta antama vastaus (11. lokakuuta 2001) Kuten parlamentin jäsenen mainitsemaan kirjalliseen kysymykseen E-0470/01(1) annetussa vastauksessa todetaan, komissio pyysi Espanjan viranomaisilta näiden huomautuksia tapaukseen mahdollisesti liittyvän yhteisön ympäristölainsäädännön soveltamisesta. Espanjan viranomaiset ovat vastanneet pyyntöön, ja komissio on tutkinut vastauksen. Ensinnäkin on huomattava, että alue, jolle yhdyskuntajätevesien puhdistuslaitos aiotaan rakentaa, ei kuulu alueisiin, jotka Espanjan viranomaiset ovat nimenneet luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(2) mukaisiksi erityisiksi lintujen suojelualueiksi. Espanjan viranomaiset eivät myöskään ole nimenneet kyseistä aluetta kansalliseen luetteloonsa yhteisön tärkeinä pitämistä alueista, jotka voidaan tulevaisuudessa liittää Natura 2000 -verkkoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(3) mukaisesti. Näin ollen kyseinen hanke kuuluu luonnonsuojelun näkökulmasta vain Espanjan viranomaisten toimivaltaan. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetusta neuvoston direktiivistä 85/337/ETY johtuvien velvoitteiden suhteen viittaamme edelliseen kirjalliseen kysymykseen annettuun vastaukseen. On huomattava, että direktiivin 85/337/ETY muuttamisesta 3. maaliskuuta 1997 annettua neuvoston direktiiviä 97/11/EY ei sovelleta tähän tapaukseen hanketta varten esitetyn lupahakemuksen ajankohdan vuoksi. Jäteveden käsittelylaitokset sisältyvät direktiivin 85/337/ETY liitteen II luetteloon. Direktiivin 4 artiklan 2 kohdan mukaan liitteessä II mainitut hankkeet on arvioitava, jos kyseinen jäsenvaltio toteaa niiden laadun sitä vaativan. Espanjan viranomaiset ovat ilmoittaneet, että tutkittuaan hankkeen ympäristöministeriö ei katsonut tarpeelliseksi tehdä hankkeesta muodollista ympäristövaikutusten arviointia. Joka tapauksessa Espanjan viranomaiset ovat ilmoittaneet, että hankkeesta on järjestetty julkinen kuuleminen ja että hankkeen vaikutukset ympäristöön on arvioitu. Viranomaiset ovat myös huomauttaneet, että hankkeen toteuttaminen on erittäin tarpeellista Palma de Mallorcan kaupungille, ja että laitoksen käyttöönotto mahdollistaa yhdyskuntajätevesien käsittelystä 21. toukokuuta 1991 annetusta neuvoston direktiivistä 91/271/ETY(4) johtuvien velvoitteiden noudattamisen. Tutkittuaan tapausta komissio ei ole tullut siihen johtopäätökseen, että siinä rikottaisiin yhteisön ympäristöoikeutta. Koheesiorahasto osallistuu Palma de Mallorcan kunnassa sijaitsevan Prat de Sant Jordin alueelle suunnitellun yhdyskuntajätevesien puhdistuslaitoksen rahoitukseen(5). Hankkeen kokonaiskustannukset on arvioitu 22,451 miljoonaksi euroksi, josta yhteisön rahoitusosuus on 19,083 miljoonaa euroa, toisin sanoen yhteisön osallisuus on 85 prosenttia. Enimmäkseen valmistelevista selvityksistä ja tärkeimmistä töistä aiheutuvien kustannusten on synnyttävä 28. heinäkuuta 1998 ja 30. joulukuuta 2003 välisenä aikana. Komissio voi tehdä poikkeuksen edellä mainituille kustannuksille asetettuun päättymispäivään, jos jäsenvaltio toimittaa sille poikkeusta perustelevia tietoja ennen päättymispäivää. (1) EYVL C 261 E, 18.9.2001. (2) EYVL L 103, 25.4.1979. (3) EYVL L 206, 22.7.1992. (4) EYVL L 135, 30.5.1991. (5) Päätös C (1999) 2379, 26.7.1999.